钦定古今图书集成/理学汇编/文学典/第096卷 > 聂大年
## 钦定古今图书集成/理学汇编/文学典/第096卷 > 聂大年

按《明外史》本传：“大年，字寿卿，临川人。父同文，洪武中
官翰林侍书、中书舍人。燕王入京师，迎谒，道暍死。死
后五月而大年生，母胡抚之。比长，博学善诗古文。叶
盛称其诗，谓三十年来绝唱也。书得欧阳率更法。宣
德末，荐授仁和训导。母卒归葬，哀感行路，里人列其
母子贤行上之有司，诏旌其门。服阕，分教常州，迁仁”
和教谕。景泰六年荐入翰林，未几得疾卒。始，尚书王
直以诗寄钱塘戴文进索画，自序：昔与文进交，尝戏
作诗一联，至是十年始成之。大年题其后曰：“公爱文
进之画，十年不忘，使以是心待天下贤者，天下宁复有遗贤哉？”直闻其言，不怒，亦不荐。及大年疾笃，作诗
贻直，有“镜中白发孰怜我，湖上青山欲待谁”句。直曰：
此欲吾志其墓耳。遂为之志。

按《蓉塘诗话》：“景泰间，临川聂大年用荐起为仁和训
导，通《诗》《书》二经，博涉群书，笃意古文及唐人诗书法。
李北海藩宪诸公与一时达官显人过杭者，皆礼重
之，其名传于遐迩。癸酉岁，值大比，两广、湖湘、山西、云
南皆以校文来聘，大年以老而废学，就辞以疾，兼以
诗闻之云：‘名藩较艺遣征书，使者频烦走传车。老大
难遵太行路，平生厌食武昌鱼。五羊城古仙游远，八
桂霜寒木叶疏。寄与青云旧知己，莫因辞赋荐相如’。”
卒就云南之聘。景泰八年征诣翰林修史，竟以疾卒
于京师旅邸。

按名山藏《文苑记》：景泰六年，诸公荐大年与史事，征
诣翰林，困于讥谤，卧病逆旅，自度不起，投词于直曰：
“镜中白发难饶我，湖上青山欲待谁？千里故人分橐
少，百年公论盖棺迟。”直得诗泣下曰：“大年欲吾铭其
墓耳。”明年而大年卒。

按《列朝诗集》，大年一目重瞳，长身紫髯，博通经史，仪
观伟然，笃意古文，尤攻唐诗。书法率更承旨两家尝
署其桃符，高自称许。为上官所恶，秋闱考文，四省交
聘，咸以病辞。景泰六年，征诣翰林，修实录，卒于京师。
按《客座新闻》：临川聂大年为杭州教授，以诗文负时
名。天顺初，同修《通鉴纲目》，大年扶病至京师，不入馆，
遂至不起。翰林诸公惜其不获见者。时童大章在座，
素善滑稽，因曰：“不必识其人，彼但多一耳少一目而
已。”众为之哄然。盖大年姓聂而眇一目也。